RICHY หุ้นเติบโตเด่นใน Q4/60-ปี 61 แนะซื้อเป้าหมาย 2.30 บาท
RICHY หุ้นเติบโตเด่นใน Q4/60-ปี 61 แนะซื้อเป้าหมาย 2.30 บาท
31 ม.ค. 2561

บล.ดีบีเอสฯ ระบุในบทวิเคราะห์วันนี้(31ม.ค.) ว่า บริษัท ริชี่ เพลซ 2002 จำกัด (มหาชน) หรือ RICHY กางแผนปีจอ จ่อเปิด 4 โครงการใหม่ มูลค่ากว่า 7 พันล้านบาท เจาะตลาดอสังหาฯ แนวสูง ด้านผู้บริหาร “ดร.อาภา อรรถบูรณ์วงศ์” โชว์ Backlog หนากว่า 4 พันล้านบาท จากโครงการ ริชพาร์ค@ทริปเปิ้ล สเตชั่น โดยคาดว่าจะสามารถโอนได้ตั้งแต่ไตรมาส1/61 หนุนรายได้ปี 61 ทะลุ 3 พันล้านบาท กำไรทำสถิติสูงสุดนับตั้งแต่จัดตั้งบริษัท
ผลกระทบ: คาดการณ์กำไรสุทธิ ไตรมาส4/60 จะสูงสุดในรอบปีที่ 66 ล้านบาท เป็นสัดส่วน 49% เทียบกับประมาณการทั้งปี 60 ที่ 135 ล้านบาท และเป็นการฟื้นตัวจาก 4Q59 (เทียบช่วงเดียวกันของปีก่อน) ที่ขาดทุนสุทธิ 26 ล้านบาท และเพิ่มได้ 44% เทียบไตรมาสก่อนหน้าสาเหตุเพราะมีการโอนคอนโดเดอะริช สาทร-ตากสิน ต่อเนื่องและโครงการอื่นๆ ยังผลให้รายได้ ไตรมาส 4/60 มากเป็น 500 ล้านบาท ทั้งนี้กำไรตลอดปี 60 ที่ 135 ล้านบาท ฟื้นตัวดีกว่าปี 59 ที่กำไรเพียง 9 ล้านบาท
แต่ที่น่าทึ่งคือ คาดการณ์กำไรสุทธิปี 61 จะยิ่งสูงกว่าปี 60 ขึ้นไปอีกเป็น 321 ล้านบาท (+138% เทียบช่วงเดียวกันของปีก่อน) ทำสถิติสูงสุดใหม่ เนื่องจากจะมีโครงการคอนโดใหม่ขนาดใหญ่เริ่มโอนได้ตั้งแต่ปลายไตรมาส1/61 คือ ริชพาร์ค @ทริปเปิ้ลสเตชั่น ถนนศรีนครินทร์ ซึ่งมียอดขายรอโอน (Backlog) อยู่ถึง 2.3 พันล้านบาท และเราคาดว่าจะมีการโอนเดอะริช สาทร-ตากสิน และโครงการต่อเนื่องยังผลให้รายได้ปี 61 สูงไปถึง 2.8 พันล้านบาท (ต่ำกว่าบริษัทที่ตั้งเป้า 3 พันล้านบาท) เพิ่มขึ้น 78% เทียบช่วงเดียวกันของปีก่อน ด้านคาดการณ์กำไรสุทธิต่อหุ้น (EPS) เป็น0.26 บาท เพิ่ม 84% เทียบช่วงเดียวกันของปีก่อน ซึ่งเติบโตน้อยกว่าจำนวนกำไรสุทธิ เพราะได้สมมุติให้มีการแปลง RICHY-W1 เข้ามาทั้งหมด (Fully Diluted) จำนวน 157 ล้านหุ้น แม้ความจริงจะหมดอายุปี 62 ก็ตาม
คงคำแนะนำ ซื้อ ราคาหุ้นปรับขึ้นดี สอดคล้องกับคำแนะนำก่อนหน้า ประเมินราคาพื้นฐานได้ที่ 2.30 บาท ด้วย Forward P/E ปี 61 ที่ 9.0 เท่า ราคาปิดมีส่วนเพิ่มได้อีก 9% และระดับ P/E ที่ใช้นี้เทียบเท่า PEG ปี 61 ที่เพียง 0.11 เท่า ด้านความเสี่ยงของบริษัทคือ อัตราส่วนหนี้สินสุทธิต่อทุนสูง ปลายไตรมาส3/60 เป็น 1.9 เท่า แต่คาดว่าในอนาคตเมื่อมีการโอนคอนโดมาก ก็จะช่วยลดอัตราส่วนนี้ได้ รวมถึงการแปลงวอร์แรนท์มาช่วยเพิ่มส่วนทุนได้อีก